BDMS ดีขึ้นทุกปี
ถ้าพูดถึงการลงทุนในตลาดหุ้นเพื่อให้ได้ผลตอบแทนที่คุ้มค่ากับการลงทุน นักลงทุนต้องรู้จักกำหนดบทบาทของตัวเองจะเป็นเช่นไร และยังต้องรู้จักประเมินความเสี่ยงที่ตัวเองจะสามารถแบกรับได้ด้วย โดยเรื่องที่กล่าวถึงทั้งหมดเป็นหลักการของนักลงทุนที่ประสบความสำเร็จนำมาถ่ายทอดรุ่นแล้วรุ่นเล่า
13 ก.พ. 2560

สภาแมงเม่า : ดร.สมชาย
 
คุณวิบูลย์ จากห้วยขวาง กรุงเทพฯ พูดถึงการขยับตัวขึ้นของ BDMS หรือ บริษัท กรุงเทพดุสิตเวชการ จำกัด (มหาชน) ค่อนข้างหวือหวาในบางช่วงบางจังหวะ และยังเป็นหุ้นที่ทำให้นักลงทุนรู้สึกขยาดในบางครั้ง จึงอยากให้อาจารย์แนะนำวิธีที่ทำให้ตัวกระผมกล้าเข้าซื้อหุ้นเมื่อเห็นราคาหุ้นปรับตัวลงแรง (เห็นหุ้นลงแรง ก็คิดว่า อาจมีราคาถูกที่ถูกกว่า) ขณะเดียวกันก็อยากให้อาจารย์วิเคราะห์สถานภาพของหุ้นตัวนี้เปลี่ยนแปลงอย่างมีนัยสำคัญขนาดไหน รบกวนอาจารย์ช่วยชี้แนะด้วยครับ
 
ถ้าพูดถึงการลงทุนในตลาดหุ้นเพื่อให้ได้ผลตอบแทนที่คุ้มค่ากับการลงทุน นักลงทุนต้องรู้จักกำหนดบทบาทของตัวเองจะเป็นเช่นไร และยังต้องรู้จักประเมินความเสี่ยงที่ตัวเองจะสามารถแบกรับได้ด้วย โดยเรื่องที่กล่าวถึงทั้งหมดเป็นหลักการของนักลงทุนที่ประสบความสำเร็จนำมาถ่ายทอดรุ่นแล้วรุ่นเล่า
เช่นเดียวกับการลงทุนในหุ้น ของ BDMS หรือ บริษัท กรุงเทพดุสิตเวชการ จำกัด (มหาชน) ซึ่งครั้งหนึ่งเคยเป็นหุ้นที่ติดลมบนจนไม่รู้จักคำว่าลงแล้วลงเลยนั้น อาจารย์มองเป็นเรื่องของความเชื่อล้วนๆ โดยได้ตัวเลขผลประกอบการที่ออกมาดีอย่างต่อเนื่องเป็นแรงหนุนที่สำคัญ
ด้วยเหตุผลดังกล่าวอย่าให้อาจารย์แนะนำว่า ควรทำตัวอย่างไร หรือ ควรซื้อหุ้นเมื่อไหร่
เนื่องจากการอ่อนตัวลงอย่างต่อเนื่อง แต่ค่า P/E ยังอยู่ที่ระดับ 39 เท่า และ ค่า P/BV อยู่ที่ระดับ 6 เท่า มองจากในมุมของการลงทุนก็ต้องพูดว่า ราคาหุ้นยังอยู่สูงเกินไป และเมื่อนำมาพิจารณาร่วมกับทิศทางที่อ่อนตัวลงอย่างเห็นได้ชัด ย่อมเป็นเรื่องที่น่ากังวลใจมากๆ เพราะไม่รู้ว่าแนวรับ 20 บาทจะเอาอยู่เหมือนรอบที่แล้วหรือเปล่า (ดูกราฟประกอบ)
ยิ่งนักวิเคราะห์พูดเป็นเสียงเดียวกันว่า หุ้นกลุ่มโรงพยาบาลเป็นกลุ่มหุ้นที่น่าลงทุนมากสุด เพราะมีความเสี่ยงเกี่ยวกับรายได้และกำไรน้อยสุด  ยิ่งเป็นการตอกย้ำว่า หุ้นนี้เป็นทางเลือกแรกๆ ของนักลงทุนที่ต้องการลงทุนระยะกลางถึงระยะยาวครับ
สำหรับการลงทุนระยะสั้นๆ อาจได้รับผลตอบแทนไม่คุ้มกับการลงทุน เพราะการขยับของหุ้นแต่ละครั้งมีแก๊ปราคาค่อนข้างกว้างก็จริง แต่ก็เป็นแค่ระยะสั้นๆ เพราะหลังจากนั้นราคาหุ้นก็เคลื่อนตัวออกด้านข้างเป็นเวลาหลายเดือน ก่อนจะวิ่งขึ้นอย่างต่อเนื่อง อาจารย์ถึงไม่แน่ใจว่า การลงทุนในระยะสั้นจะให้ผลตอบแทนที่คุ้มค่า
สิ่งที่อาจารย์พูดได้เต็มปากเต็มคำในตอนนี้คือ สถานการณ์ของหุ้น BDMS อยู่ในทิศทางที่ไม่ค่อยสดใสสักเท่าไหร่ จึงอาจเห็นราคาหุ้นอ่อนตัวลงไปอีก ส่งผลให้การทยอยสะสมหุ้นเมื่ออ่อนตัวลงมาเป็นทางเลือกที่ดีสุดในยามนี้!
ถึงกระนั้นสิ่งที่ต้องตระหนักอีกอย่างหนึ่งก็คือ ผลประกอบการต้องอยู่ในทิศทางที่ทรงตัวถึงดีขึ้น เพราะจะเป็นตัวเร่งให้ราคาหุ้นถีบตัวขึ้นไปอีก หากไม่เป็นเหมือนกับที่เกริ่นนำไว้ อาจเห็นราคาหุ้นอ่อนตัวลงไปลึกกว่าที่เป็นอยู่อีกนะครับ
…
 

กราฟประกอบคอลัมน์ : Aspen, ราคาปิด ณ วันที่ 10 ก.พ.60